<classify> SERIKALI imewatoa hofu watumiaji wa mafuta ya petroli nchini kwa kusema kuna akiba ya kutosha ya bidhaa hiyo na haitaathiri bei ya soko. Kauli hiyo ilitolewa na Waziri wa Nishati, Dk Medard Kalemani alipokuwa akitoa maelezo wakati wa semina ya siku mbili ya Kamati ya Bunge ya Nishati na Madini.Alisema kwa sasa nchi imekuwa na akiba ya kutosha ya aina zote za mafuta kutokana na mfumo ulioanzishwa na serikali mwaka 2015 wa Kununua Mafuta kwa Pamoja.Alisema kila mwezi, nchi imekuwa ikiagiza lita 98,000 za petroli, lita 147,000 hadi 148,000 za dizeli, lita 6,000 za mafuta ya taa na lita 12,000 za mafuta ya ndege. Uwezo wa kuhifadhi mafuta ya ziada kwa hadi siku 35 kwa dizeli lita 147,000, petroli kwa siku 28 hadi 37 lita 98,000, mafuta ya taa kwa siku 27 hadi 28 lita 6,000 na mafuta ya ndege lita 12,000.Kutokana na mfumo wa kununua mafuta kwa pamoja kumesaidia nchi kuwa na utabiri wa mafuta, upatikanaji na ubora, na ndio maana katika kipindi cha miaka mwili hakujakuwa na shida ya mafuta na hata bei zake ni za kawaida, alisema.Dk Kalemani alisema pia kuanzishwa kwa ushushaji wa mafuta katika bandari ya Tanga na Mtwara kumesaidia kupunguza bei na upatikanaji wa mafuta katika upande wa Kaskazini na Kusini mwa nchi. Miaka ya nyuma tulikuwa tunategemea upakuaji wa mafuta kufanyika katika Bandari ya Dar es Salaam pekee, lakini sasa mafuta yanashushwa bandari ya Tanga na Mtwara na inafanya upatikanaji wa bidhaa hizo kuwa mzuri na hata bei iliyokuwa ikiathiriwa na umbali wa kutoka bandarini sasa haupo, alisema.Akizungumza semina hiyo kwa wabunge ambapo taasisi sita zilizo chini ya Wizara ya Nishati zilitoa mada, alisema ililenga kuwapa uelewa wabunge kuhusu masuala ya uzalishaji, usafirishaji na usambazaji wa umeme mijini na vijijini. Pia masuala ya utafutaji, uchenjuaji wa gesi na usambazaji wake, faida za uingizaji wa mafuta kwani masuala yote ya miradi ya jotoardhi katika kuzalisha umeme yalizungumzwa katika semina hiyo.Katika semina hiyo mada tisa zilitolewa kutoka taasisi za Shirika la Umeme Tanesco, Kampuni ya Uendelezaji wa Nishati ya Jotoardhi TGDC, Shirika la Maendeleo ya Petroli TPDC, Mdhibiti wa Shughuli za Petroli Mkondo wa Juu PURA, Mamlaka ya Udhibiti wa Huduma za Nishati na Maji Ewura na Wakala wa Nishati Vijijini REA.  <topic>: KITAIFA 